Французийн маттах дийцира цо, дуьнен чохь иза уггар хаза мотт хиларх, цIена мотт, доьналлин мотт, иза Iалашбан безарх, цкъа а биц ца беш, хIунда аьлча, лоллехь даллочу къомана шен мотт хаахь, ша чохь долчу набахтин догIа хир ду цуьнгахь. Юха, мосье Амеля грамматика схьа а эцна, дийнна урокехь йийшира тхуна. Со цецваьллера, суо иштта дика кхетарх. Хьехархочо мел дуьйцург а кхета чIогIа атта дара. Схьахетарехь, ас цкъа а иштта леррина ла ца доьгIнера цуьнга, ткъа цо иштта собарца ца хьехнера тхуна. Со кхийтира цо лелочух. Пекъар, воккха стаг ша дIавахале тхуна массо а хIума схьадала, шена мел хуург тхан коьрта чу дилла лаам болуш волчух тера дара. Грамматикин урок чекхъяьлча, йозанан урок дӀайолаелира. ХIокху денна мосье Амеля тхуна кечдинера керла, хазачу, горгачу куьйгайозанца яздина дешнаш: «Франция, Эльзас, Франция, Эльзас». Партанаш тIе летийна уьш, лесташ дара байракхийн кочарш санна, ерриг а классехь. ХIор элп а хаза яздан гIерташ, тхайн ма-хуьллу дохкуш дара тхо.